Radio-omroeper weer in stryd teen kankerDarren Scott en sy vrou, Sarah-Kate. Foto: Facebook Die bekende radio-omroeper, Darren Scott, het Dinsdag die slegte nuus gedeel dat hy kanker het. Scott word Donderdag in die hospitaal opgeneem waar hy ŉ groot operasie sal ondergaan. Sy vrou, Sarah-Kate, het op haar Facebook-blad gesê hulle is nog nie seker watter operasie dit sal wees nie, aangesien hulle nog op Scott se biopsie-uitslae wag. Scott is al twee keer vantevore met kanker gediagnoseer en beide kere genees. Boodskappe van bemoediging het sedert die nuus bekend gemaak is, op Scott se Facebook-blad en Twitter-rekening ingestroom. “Oukei, nou weet ek hoe akupunktuur met tuinvurke voel! Het net gou ingeloer om dankie te sê vir al die boodskappe! Waardeer dit regtig!”, het Scott op sy Facebook-blad geskryf. Scott se onbreekbare gemoed was duidelik toe hy grappenderwys na sokkerspanne verwys het. “Soos ek dit sien, is ek Arsenal en die kanker is Spurs. En Arsenal verloor nooit teen Spurs nie. Julle gedagtes en gebede word baie waardeer!” Die Scotts se oudste seuntjie, Mark, is in 2012 ook met kanker gediagnoseer, waarna ‘n gewas op sy nier verwyder is en hy chemoterapie ondergaan het. In April vanjaar het die Scott-egpaar weer deur ŉ traumatiese ervaring gegaan toe hulle jonger seuntjie, Matthew, byna verdrink het. Scott kon Matthew gelukkig betyds uit die water haal en hy het ten volle herstel.